Beskæftigelse 3

December 2022

Notat om nedsættelse af hjælp til forsørgelse, som følge af manglende meddelelse om sygdom

(aktivlovens § 39, stk. 1, nr. 4)

Til brug for tema-ankemøde i uge 49, 2022

Indhold

[I. Indledning](#_Toc119673825)

[II. Lovgrundlag](#_Toc119673826)

[III. Generelt - kommunens vejledningspligt i sanktionssager – aktivlovens § 35](#_Toc119673827)

[IV. Vejledning i forbindelse med indkaldelse til første jobsamtale](#_Toc119673828)

[V. Opgørelse af sanktioner ved en samlet opgørelse for en måned](#_Toc119673829)

[VI. Fradragets størrelse](#_Toc119673830)

[VII. Nedsættelse af hjælpen når borger undlader at give meddelelse om sygdom til jobcenteret eller arbejdsgiveren – aktivlovens § 39, nr. 4](#_Toc119673831)

[VIII. Praksisændring og ophævelse af principmeddelelse 106-19](#_Toc119673832)

[IX. Praksis – Ankestyrelsens principmeddelelser](#_Toc119673833)

[X. De konkrete mødesager](#_Toc119673834)

# Indledning

Sagerne på dette tematiserede møde handler om, hvornår kommunen kan sanktionere en borger, der modtager kontanthjælp, uddannelseshjælp, selvforsørgelses- og hjemrejseydelse eller overgangsydelse i den situation, hvor en person undlader at give meddelelse om sygdom til jobcentret eller arbejdsgiveren (aktivlovens § 39, stk. 1, nr. 4).

Sanktionsreglernes formål er at sikre, at borgere, der modtager kontanthjælp, uddannelseshjælp, selvforsørgelses- og hjemrejseydelse eller overgangsydelse, opfylder betingelserne om at stå til rådighed.

Den 1. januar 2020 trådte nye regler om sanktioner i kraft. De nye regler indeholder en række initiativer, som skal medvirke til at forenkle og skærpe reglerne om sanktioner i kontanthjælpssystemet, så kommunerne får lettere ved at administrere reglerne og begår færre fejl. De nye regler medfører bl.a. en forenkling af sanktionssystemet med færre sanktionssatser, klare og konsekvente sanktioner for udlandsophold og uoplyst arbejde samt en forenkling af kommunernes vejledningspligt over for ydelsesmodtagerne. Desuden er den udtømmende liste over rimelige grunde ophævet.

I det følgende gennemgås de nye regler, der er relevante for de sager, der er på dagsordenen.

# Lovgrundlag

De relevante bestemmelser for sagerne, der er på dagsorden, findes i Lov om aktiv socialpolitik (aktivloven), senest bekendtgjort i lovbekendtgørelse nr. 241 af 12. februar 2021.

Reglerne om borgers rådighedsforpligtelse fremgår af aktivlovens § 13.

Reglerne om kommunernes vejledningspligt mv. fremgår af aktivlovens § 35.

Reglerne om sanktion ved manglende meddelelse om sygdom til jobcenteret eller arbejdsgiveren fremgår af aktivlovens § 39, stk. 1, nr. 4.

Ordlyd af bestemmelserne i aktivloven pr. 1. februar 2021:

**§ 13.** Det er en betingelse for at få kontanthjælp efter § 11, at ansøgeren ikke har et rimeligt tilbud om arbejde, og at personen aktivt søger at udnytte sine arbejdsmuligheder. Det er en betingelse for at få uddannelseshjælp efter § 11, at ansøgeren står til rådighed for ordinær uddannelse eller en indsats rettet mod ordinær uddannelse. Ansøgerens ægtefælle skal også udnytte sine arbejds- eller uddannelsesmuligheder.

Stk. 2. Kommunen har pligt til at vurdere, om en person, der har ansøgt om eller får kontanthjælp efter § 11, fortsat opfylder betingelserne for hjælpen ved at udnytte sine arbejdsmuligheder, hvis personen

…

6) undlader at give meddelelse til jobcenteret eller arbejdsgiveren om sygdom i tilfælde, hvor den ledige er givet et tilbud efter lov om en aktiv beskæftigelsesindsats, et tilbud efter kapitel 5 i lov om kompensation til handicappede i erhverv m.v. eller et tilbud m.v. i medfør af selvforsørgelses- og hjemrejseprogrammet eller introduktionsprogrammet efter integrationsloven eller skal møde til jobsamtale hos en arbejdsgiver,

7) undlader at give meddelelse om sygdom til kommunen i tilfælde, hvor den ledige er indkaldt til en jobsamtale som led i sygeopfølgning eller foranstaltninger som led i sygeopfølgning,

…

Stk. 3. Kommunen har pligt til at vurdere, om en person, der har ansøgt om eller får uddannelseshjælp, jf. § 11, fortsat opfylder betingelserne for hjælpen ved aktivt at deltage i den individuelt tilrettelagte uddannelsesrettede indsats, hvis personen

…

6) undlader at give meddelelse om sygdom til jobcenteret, i tilfælde hvor den ledige er givet et tilbud efter lov om en aktiv beskæftigelsesindsats,

7) undlader at give meddelelse om sygdom til kommunen, i tilfælde hvor den ledige er indkaldt til en jobsamtale som led i sygeopfølgning eller foranstaltninger som led i sygeopfølgning, eller

…

**§ 35.** Har kommunen ikke vejledt en person, jf. 2. og 3. pkt., inden indkaldelsen til den første jobsamtale efter anmodning om hjælp, kan kommunen, når den indkalder personen til den første jobsamtale, vejlede personen skriftligt om, at personen skal møde til jobsamtalen, og at hvis personen udebliver uden rimelig grund fra jobsamtalen, vil personen blive sanktioneret med en sanktionssats for hver dag, personen udebliver. Fradrag i eller nedsættelse eller ophør af hjælpen efter §§ 36-40 a er i øvrigt betinget af, at kommunen vejleder ansøgeren eller modtageren af hjælp om alle rettigheder og pligter i forhold til rådighed og sanktioner forbundet med hjælpen. Kommunen skal

1) senest ved første jobsamtale drøfte og gennemgå vejledningen med personen på en måde, der tager hensyn til den pågældendes situation, herunder at vejledningen er givet under hensyn til personens forudsætninger,

2) senest ved første jobsamtale sikre, at vejledningen udleveres skriftligt til personen, og at vejledningen umiddelbart herefter sendes til personen,

3) sikre, at vejledningen gennemgås og gøres tilgængelig for personen hvert halve år, og

4) sikre, at vejledningen gennemgås hyppigere, hvis

a) kommunen konkret vurderer, at personen har behov for det, eller

b) personen anmoder kommunen om vejledning.

*…*

Stk. 3. Fradrag i eller nedsættelse eller ophør af hjælpen sker med virkning fra den dag, hvor ansøgeren eller modtageren af hjælp uden rimelig grund har undladt at opfylde sine pligter efter §§ 8 a, 13 eller 13 a, jf. dog § 40 a, stk. 1 og 2. Fradrag og nedsættelser i hjælpen skal ske inden for 3 hele kalendermåneder efter hændelsestidspunktet. Opgørelse af fradrag i eller nedsættelse af hjælpen efter §§ 36-40 kan ske som en samlet opgørelse for en måned. Partshøring foretages i forbindelse med den samlede månedlige opgørelse. For udeblivelser m.v. efter §§ 37-40 er den samlede månedlige opgørelse efter 3. pkt. betinget af, at kommunen i umiddelbar tilknytning til forseelsen oplyser personen om forseelsen og den forestående sanktion.

Stk. 4. Fradrag efter § 36, stk. 2, og §§ 37-38 sker med en sanktionssats pr. dag, hvor personen er udeblevet fra tilbud m.v. Fradraget i hjælpen sker med satsen efter nr. 1-4, uanset om personen får foretaget fradrag i hjælpen som følge af indtægter m.v. Fradraget i en kalendermåned kan ikke overstige den beregnede hjælp efter §§ 22-25 for samme måned. Sanktionssatsen udgør i 2019-niveau:

1) 200 kr. for personer, som modtager hjælp efter §§ 22-25 på mindre end 5.500 kr. pr. måned.

2) 400 kr. for personer, som modtager hjælp efter §§ 22-25 på mindst 5.500 kr. og højst 9.700 kr. pr. måned.

3) 600 kr. for personer, som modtager hjælp efter §§ 22-25 på mere end 9.700 kr. og højst 13.200 kr. pr. måned.

4) 700 kr. for personer, som modtager hjælp efter §§ 22-25 på mere end 13.200 kr. pr. måned.

*…*

Stk. 7. Forud for fradrag i eller nedsættelse eller ophør af hjælpen efter §§ 36-40 a til en aktivitetsparat modtager af selvforsørgelses- og hjemrejseydelse, overgangsydelse, uddannelseshjælp eller kontanthjælp skal kommunen have udtømt alle rimelige muligheder for at komme i personlig kontakt med personen med henblik på en vurdering af, om der forelå en rimelig grund til udeblivelsen m.v. Har kommunen vanskeligt ved at opnå personlig kontakt med personen, kan kommunen etablere kontakt til personen via f.eks. en mentor eller et tilbudssted m.v., som personen allerede er i forbindelse med, således at kommunen kan tilvejebringe oplysninger med henblik på en vurdering af, om personen havde en rimelig grund til udeblivelsen m.v. Kontakt kan ligeledes etableres via et familiemedlem, en partsrepræsentant, en værge eller en anden kontaktperson, forudsat at personen eller familiemedlemmet m.v. på forhånd har givet samtykke hertil.

Stk. 8. En person, som er syg, skal meddele sygdom på den måde, som jobcenteret har angivet, når den pågældende skal møde i tilbud, møde til samtale eller møde på jobcenteret m.v.

*…*

**§ 39.** Hjælpen nedsættes efter § 40, hvis en person

…

4) undlader at give meddelelse om sygdom til jobcenteret eller arbejdsgiveren, jf.§ 13, stk. 2, nr. 6, eller stk. 3, nr. 6,

…

**§ 40.** Hjælpen efter §§ 22-25 til personer, der er omfattet af § 39, nedsættes med tre gange sanktionssatsen efter § 35, stk. 4, jf. § 35, stk. 5.

Stk. 2. Der kan i en kalendermåned kun ske en enkelt nedsættelse efter stk. 1.

# Generelt - kommunens vejledningspligt i sanktionssager – aktivlovens § 35

Kommunernes vejledningsindsats er med reglerne gældende fra 1. januar 2020 forenklet både i form og indhold. Kommunens vejledningspligt er beskrevet i § 35.

Det betyder, at følgende betingelser skal være opfyldt, for at kommunen kan sanktionere en borger:

1. Kommunen skal senest ved første jobsamtale efter ansøgningen om hjælp drøfte og gennemgå rettigheder og pligter i forhold til rådighed og sanktioner med borgeren på en måde, der tager hensyn til den pågældendes situation. Vejledningen skal være givet under hensyn til borgerens konkrete forudsætninger.
2. Kommunen skal ved samme jobsamtale udlevere vejledningen skriftligt til borgeren.
3. Kommunen skal umiddelbart efter mødet sende vejledningen til borgeren.

Vejledningen skal gennemgås og gøres tilgængelig for personen hvert halve år. Vejledningen vil skulle gennemgås hyppigere, hvis kommunen konkret vurderer, at personen har behov for det eller personen anmoder om vejledning.

Manglende iagttagelse af vejledningspligten medfører, at kommunen ikke vil kunne træffe afgørelse om fradrag i, nedsættelse af eller ophør af kontanthjælp, uddannelseshjælp, selvforsørgelses- og hjemrejseydelse eller overgangsydelse, efter sanktionsbestemmelserne i §§ 36-40 a i lov om aktiv socialpolitik. Hvis kommunen ikke kan dokumentere, at vejledningspligten er opfyldt, kan vejledningen ikke anses for at være givet korrekt til borgeren.

Det bemærkes, at Styrelsen for Arbejdsmarked og Rekruttering (STAR) har udarbejdet brugervenlige pjecer, der skal bidrage til at sikre, at borgerne får den nødvendige vejledning. Kommunerne kan anvende pjecerne, når kommunen skal vejlede om rettigheder og pligter.

# Vejledning i forbindelse med indkaldelse til første jobsamtale

Når en borger har ansøgt om hjælp, skal kommunen ved første jobsamtale gennemføre sin vejledningsforpligtelse i overensstemmelse med § 35.

Ved indkaldelse til første jobsamtale kan kommunen vejlede skriftligt om, at borgeren har pligt til at møde til jobsamtalen. Kommunen skal også vejlede om, at udeblivelse uden rimelig grund fra jobsamtalen vil medføre, at borgeren bliver sanktioneret med en sanktionssats for hver dag, borgeren udebliver.

# Opgørelse af sanktioner ved en samlet opgørelse for en måned

Med virkning fra den 1. januar 2020 blev kommunernes mulighed for at opgøre sanktioner ved en samlet opgørelse for en måned udvidet fra kun at omfatte § 36 om udeblivelse fra tilbud til også at omfatte sanktioner efter §§ 37-40.

Muligheden for månedsvis opgørelse af sanktioner fremgår af aktivlovens § 35, stk. 3, hvorefter opgørelsen af fradrag i eller nedsættelse af hjælpen efter §§ 36-40 kan ske som en samlet opgørelse for en måned. Det fremgår af bestemmelsen, at partshøring foretages i forbindelse med den samlede månedlige opgørelse. Desuden fremgår det, at for udeblivelser m.v. efter §§ 37-40, er den samlede månedlige opgørelse betinget af, at kommunen i umiddelbar tilknytning til forseelsen oplyser personen om forseelsen og den forestående sanktion.

# Fradragets størrelse

Pr. 1. januar 2020 er der indført 4 nye sanktionssatser. Størrelsen af sanktionssatsen vil afhænge af borgerens indplacering på fire ydelsesintervaller og reguleres én gang årligt.

Det følger af § 35, stk. 4, at fradraget i en kalendermåned ikke kan overstige den beregnede hjælp for samme måned. Hvis den samlede sanktion, som skal fradrages i hjælpen, overstiger den beregnede hjælp for måneden, medfører dette, at der alene sker fradrag med et beløb svarende til den beregnede hjælp. Den del af sanktionen, som overstiger hjælpen, bortfalder og kan ikke overføres til fradrag i den efterfølgende måned.

# Nedsættelse af hjælpen når borger undlader at give meddelelse om sygdom til jobcenteret eller arbejdsgiveren – aktivlovens § 39, nr. 4

Det følger af aktivlovens § 39, stk. 1, nr. 4, at hvis en borger undlader at give meddelelse om sygdom til jobcenteret eller arbejdsgiveren, nedsættes hjælpen efter § 40 med 3 gange sanktionssatsen. Bestemmelsen omfatter både jobparate, uddannelsesparate og aktivitetsparate borgere.

Bestemmelsen omfatter for kontanthjælpsmodtagere manglende meddelelse om sygdom til jobcenteret eller arbejdsgiveren, når den pågældende henholdsvis er i tilbud eller skal møde til en jobsamtale hos en arbejdsgiver. Bestemmelsen omfatter for modtagere af uddannelseshjælp manglende meddelelse om sygdom ved sygemelding under et tilbud.

Bestemmelsen omfatter således ikke de situationer, hvor en borger undlader at give meddelelse om sygdom i forbindelse med jobsamtaler i jobcenteret.

Efter aktivlovens § 35, stk. 8, er det et krav, at personen meddeler sygdom på den måde, som jobcenteret har bestemt. En kommune kan inden for lovens rammer fastsætte konkrete retningslinjer for den enkelte borger om, hvornår eller hvordan sygemelding skal ske, for eksempel at borger skal sygemelde sig inden for et bestemt tidsrum, og hvilket telefonnummer borger skal ringe på.

Det er ikke en betingelse for at give en sanktion efter § 39, stk. 1, nr. 4, at den manglende meddelelse om sygdom er sket uden en rimelig grund.

Det skal derfor ikke som ved de øvrige sanktioner efter § 39 foretages en vurdering af, om personen har haft en rimelig grund. Der skal desuden ikke foretages en vurdering af, om der foreligger andre forhold, og om sanktionen fremmer rådigheden efter § 13, stk. 8, når der er tale om en aktivitetsparat borger.

Hvis der er tale om helt særlige forhold, der helt har udelukket, at borger kunne sygemelde sig, vil der dog ikke kunne sanktioneres.

# Praksisændring og ophævelse af principmeddelelse 106-19

På dette temamøde har vi behandlet en sag principielt, da vi er blevet opmærksomme på, at vi har haft en forkert praksis i forhold til, hvem borger kan sygemelde sig til, når borger er i tilbud. Vi har fortolket ordet ”arbejdsgiver” i § 39, stk. 1, nr. 4 til også at omfatte tilbudsstedet. Vi vurderer, at der ikke er hjemmel til dette i bestemmelsen.

En borger, der modtager kontanthjælp, skal derfor sygemelde sig til jobcentret i de tilfælde, hvor borger er i tilbud, og til arbejdsgiver i de tilfælde, hvor kommunen har henvist borger til en jobsamtale hos en arbejdsgiver. Uddannelseshjælpsmodtagere, der er i tilbud, kan alene sygemelde sig til jobcentret.

Principmeddelelsen ændrer vores administrative praksis i forhold til hvem, borger er forpligtet til at sygemelde sig til, hvis borger udebliver fra et tilbud på grund af sygdom. Vi har vurderet, at vores praksis, som er meldt ud i principmeddelelse 106-19, ikke er i overensstemmelse med bestemmelsens ordlyd.

Det betyder, at uanset om kommunen har vejledt borger om, at sygemelding skal ske til tilbudsstedet, kan det ikke medføre en sanktion for manglende sygemelding, hvis borger har sygemeldt sig til jobcentret. Hvis borger slet ikke har sygemeldt sig, kan kommunen sanktionere borger for manglende sygemelding, hvis borgers undladelse ikke skyldes kommunens forkerte vejledning.

Herudover er der ikke hjemmel til at kræve, at borger giver meddelelse om sygdom til både jobcentret og til tilbudsstedet. Hvis borger har sygemeldt sig til jobcentret, kan kommunen derfor ikke pålægge borger en sanktion for ikke også at have givet meddelelse om sygdom til tilbudsstedet.

Vores øvrige praksis om, hvornår manglende sygemelding udløser en punktsanktion er fortsat gældende og er indarbejdet i vores nye principmeddelelse.

Det betyder, at når en borger undlader at meddele sygdom på den første sygedag i en sygdomsperiode, skal borgeren have én punktsanktion i form af nedsættelse af hjælpen.

Manglende sygemelding betragtes som én hændelse, der udløser én punktsanktion. Det forhold, at borgeren ikke meddeler sygdom på ny de efterfølgende sygedage i det samme sygdomsforløb, udløser ikke en ny sanktion for hver dag, hvor borgeren undlader at meddele sygdom. Uanset at kommunen har stillet krav om sygemelding hver dag i en sygdomsperiode, kan manglende opfyldelse af kravet ikke medføre mere end én punktsanktion. Hvis der er tale om et nyt sygdomsforløb, skal borger dog give meddelelse om sygdom på ny.

Principmeddelelsen er meldt ud som nr. 42-22.

# Praksis – Ankestyrelsens principmeddelelser

Ankestyrelsen har følgende principmeddelelser på sanktionsområdet.

**4-11** Fastslår, at når kommunen skal foretage fradrag i kontanthjælpen, fordi en borger er udeblevet fra et tilbud, så skal fradraget ske inden for tre hele kalendermåneder efter udeblivelsen.

**A-24-98** Fastslår, at det er en kontanthjælpsmodtagers eget ansvar at kunne gøre sig bekendt med sin daglige post, og at forholdene er således, at posten kan afleveres.

Det betød, at ansøger var udeblevet fra samtalen uden rimelig grund, og at kommunen havde været berettiget til at fratrække i hans kontanthjælp for perioden fra udeblivelsen, til kontakten med kommunen i jobcenteret var genoprettet.

**102-16** Fastslår, at såfremt en borger er udeblevet fra et tilbud, skal kommunen afklare, om borgeren har haft rimelig grund til udeblivelsen. Kommunen skal som minimum spørge, hvorfor borger er udeblevet.

I tilfælde af at borger angiver sygdom som grund, skal kommunen fortsætte med at oplyse sagen, indtil den er tilstrækkelig oplyst til at vurdere om borger var syg og hermed havde rimelig grund til at udeblive.

**21-22** Fastslår at det er en grundlæggende betingelse for at træffe en afgørelse om sanktion over for en borger, at kommunen har vejledt i overensstemmelse med reglerne.

**106-19** Fastslår, at kommunen skal give en punktsanktion til en borger for at undlade at meddele sygdom eller for at meddele sygdom for sent. Bemærk, at principmeddelelsen er ophævet og praksis er indarbejdet i principmeddelelse 42-22.

# De konkrete mødesager

Vi har i alt behandlet 21 sager på dette tematiserede møde, hvoraf 2 sager er behandlet skriftligt. En sag er behandlet principielt.

Sagerne handler om manglende eller for sen meddelelse om sygdom til jobcenteret.

**Stadfæstelser**

Vi har stadfæstet 14 sager.

I 11 sager har vi stadfæstet kommunens afgørelse, da borger ikke har givet meddelelse om sygdom eller har givet meddelelse om sygdom for sent. I sagerne var borger vejledt om at give meddelelse om sygdom til jobcentret inden et bestemt tidspunkt.

I 2 af disse sager var borger vejledt om at give meddelelse om sygdom til både sin jobkonsulent på jobcentret og til sin kontaktperson på praktikstedet. Der er ikke hjemmel til at kræve, at borger giver meddelelse om sygdom til både jobcentret og til tilbudsstedet/praktikstedet. Dette havde dog ikke konkret betydning for resultatet i sagerne, da borger hverken havde meldt sygdom til jobcentret eller praktikstedet.

I 1 af sagerne var borger vejledt om at give meddelelse om sygdom til tilbudsstedet. Borger har dog hverken givet meddelelse om sygdom til jobcentret eller tilbudsstedet. Vi vurderer, at den manglende sygemelding ikke skyldes kommunens forkerte vejledning, og at der derfor kan sanktioneres for manglende sygemelding.

I 3 sager har vi stadfæstet kommunens afgørelse, da borger havde givet meddelelse om sygdom på SMS. Borger var vejledt om at ringe og give meddelelse sygdom til jobcentret på et nærmere angivet telefonnummer og et nærmere angivet tidspunkt. Borger fik besked på at ringe, men foretog sig ikke yderligere. Borger har derfor ikke givet meddelelse om sygdom på den måde, som jobcentret har angivet. I 2 af sagerne (der vedrørte samme borger) havde borger oplyst, at han havde forsøgt at ringe. Kommunen bad borger om at fremsende en opkaldsliste, hvilket borger ikke har gjort.

**Ændringer**

Vi har ændret kommunens afgørelse i 7 sager.

Den ene af sagerne er behandlet principielt. Borger var vejledt om at sygemelde sig til sit tilbudssted. Kommunen pålagde borger en sanktion for ikke at give meddelelse om sygemelding. Vi ændrede kommunens afgørelse, da vi vurderede, at kommunen ikke har ret til et pålægge borger en sanktion for manglende sygemelding til tilbudsstedet. Borger havde sygemeldt sig til sin sagsbehandler.

I 1 sag har vi ændret kommunens afgørelse, da kommunen ikke har undersøgt, hvilke dage der var tale om egen sygdom henholdsvis barn syg. Borger havde ikke givet meddelelse om sygdom.

I 1 sag har vi ændret kommunens afgørelse, da vi vurderer, at borger havde fået en berettiget forventning om, at han ikke skulle gøre yderligere for at sygemelde sig. Borger havde ikke sygemeldt sig til ”sygetelefonen” i jobcentret, men havde kontaktet sin Ungeguide i jobcentret, som gav besked til borgers sagsbehandler, der gav beskeden videre til tilbudsstedets kontaktperson, der har samme telefonnummer som ”sygetelefonen”. Ungeguiden havde ikke henvist borger til at ringe til det korrekte telefonnummer.

I 1 sag har vi ændret kommunens afgørelse, da vi vurderede, at der ikke var tale om et nyt sygdomsforløb, og at borger derfor ikke var forpligtet til at melde sig syg på ny. Borger var syg med corona og havde aftalt med sin vejleder, at borger ville følge online undervisning i det omfang, det var muligt. Borgers helbredstilstand havde varieret fra dag til dag.

I 2 sager (der vedrørte samme borger) har vi ændret kommunens afgørelse, da kommunen ikke har dokumenteret, at borger er blevet korrekt vejledt om sine rettigheder og pligter inden for et halvt år fra de datoer, hvor borger udeblev på grund af sygdom. Kommunen har alene dokumenteret, at vejledningen om borgers rettigheder og pligter er gjort skriftligt tilgængelig for borger, men vejledningen er ikke gennemgået mundtligt.

I 1 sag har vi ændret kommunens afgørelse, da kommunen havde sanktioneret borger for ikke at give meddelelse om sygdom i forbindelse med udeblivelse fra en jobsamtale. Da der ikke var tale om en jobsamtale som led i sygeopfølgning eller foranstaltninger som led i sygeopfølgning, kunne kommunen ikke sanktionere efter bestemmelsen i § 39, stk. 1, nr. 4.